26 November 2015
ກອງປະຊຸມພົບປະຜູ້ຊົງຄຸນວຸດທິທົ່ວປະເທດຈະໄຂຂື້ນໃນລະຫວ່າງວັນທີ 28-30 ພະຈິກນີ້, ເພື່ອຮັບຕ້ອນວັນຊາດທີ 2 ທັນວາຄົບຮອບ 40 ປີ
ວັນທີ 25 ພະຈິກນີ້, ທ່ານ ວົງຈັນ ພົມສະຫວັດ ຮອງປະທານສູນກາງແນວລາວສ້າງຊາດ, ຜູ້ຊີ້ນຳວຽກງານຊົນເຜົ່າໄດ້ຖະແຫຼງຂ່າວຕໍ່ສື່ມວນຊົນວ່າ: ກອງປະຊຸມພົບປະຜູ້ຊົງຄຸນວຸດທິທົ່ວປະເທດປະຈຳປີ 2015 ຈະໄດ້ຈັດຂື້ນໃນລະຫວ່າງວັນທີ 28-30 ພະຈິກນີ້, ທີ່ນະຄອນຫຼວງວຽງຈັນ, ເພື່ອເປັນການຄຳນັບຮັບຕ້ອນວັນສະຖາປານາ ສປ ລາວ ຄົບຮອບ 40 ປີ, ຊຶ່ງຜ່ານການກະກຽມມາຮອດປັດຈຸບັນຖືວ່າມີຄວາມພ້ອມແລ້ວໃນທຸກດ້ານ, ກອງປະຊຸມດັ່ງກ່າວຈະມີຜູ້ແທນຫຼາຍກວ່າ 1400 ຄົນທີ່ຕາງໜ້າໃຫ້ປະຊາຊົນລາວບັນດາເຜົ່າໃນທົ່ວປະເທດເຂົ້າຮ່ວມ.
ທ່ານຮອງປະທານສູນກາງແນວລາວສ້າງຊາດກ່າວວ່າ: ກອງປະຊຸມພົບປະຜູ້ຊົງຄຸນວຸດທິຄັ້ງນີ້ຈັດຂຶ້ນເພື່ອເຕົ້າໂຮມຄວາມສາມັກຄີທົ່ວປວງຊົນລາວ, ແນ່ໃສ່ເພີ່ມທະວີກຳລັງແຮງສັງລວມຂອງຊາດເຮົາ, ໃນກອງປະຊຸມບັນດາຜູ້ແທນຍັງຈະໄດ້ຮ່ວມປຶກສາຫາລື ແລະ ຕີລາຄາຜົນການຈັດງຕັ້ງປະຕິບັດມະຕິຂອງພັກກ່ຽວກັບນະໂຍບາຍຊົນເຜົ່າໃນໄລຍະຜ່ານມາ ແລະ ຮັບຟັງການໂອ້ລົມຈາກການນຳຂັ້ນສູງຂອງພັກ-ລັດ, ແນວລາວສ້າງຊາດ ແລະ ເຂົ້າຮ່ວມງານສະເຫຼີມສະຫຼອງສອງວັນປະຫວັດສາດ, ພ້ອມນັ້ນບັນດາຜູ້ແທນທີ່ມາຈາກທ້ອງຖິ່ນຍັງຈະໄດ້ເຄື່ອນໄຫວຢ້ຽມຢາມໂຄງ ການພັດທະນາເສດຖະກິດ-ສັງຄົມໃນນະຄອນຫຼວງວຽງຈັນຈຳນວນໜຶ່ງດ້ວຍ, ດັ່ງນັ້ນ ຈຶ່ງຮຽກຮ້ອງໃຫ້ທຸກພາກສ່ວນໃນສັງຄົມ, ກໍຄືພະນັກງານ, ທະຫານຕຳຫຼວດ, ຕະຫຼອດຮອດປະຊາຊົນບັນດາເຜົ່າໃນທົ່ວປະເທດກໍຄືປະຊາຊົນຊາວນະຄອນຫຼວງວຽງຈັນຈົ່ງຮ່ວມກັນເປັນເຈົ້າການປະກອບສ່ວນເຮັດໃຫ້ກອງປະຊຸມອັນມີຄວາມໝາຍສຳຄັນຄັ້ງນີ້ປະສົບຜົນສຳເລັດຈົບງາມ.
Subscribe to: Post Comments (Atom)